ERATĂ. Din comisia de rating nu mai face parte, începând din 14 ianuarie 2014, Narcisa Tcaciuc. Prin urmare, aceasta nu a mai evaluat partea a doua din Nymphomaniac. Noua membră a comisiei este producătoarea Alexandra Greceanu (Milionari de weekend).

UPDATE 18.30 În cele din urmă, comisia nu s-a reunit astăzi, din cauza unor proceduri birocratice pe care a ţinut să le respecte. Pentru a se întruni din nou, Independenţa Film trebuie să depună contestaţie, însă o poate face doar după ce a primit înştiinţarea oficială, pe hârtie.

Cum decizia a venit în jurul orei 16.00, contestaţia poate fi depusă abia mâine dimineaţă. Tot mâine se va afla şi când se întruneşte comisia.

UPDATE 13.30.

Partea a doua a controversatului film regizat de Lars von Trier, Nymphomaniac Vol. II, a primit ratingul I.M. – 18 XXX, care se aplică „filmelor interzise minorilor şi proiecţiei cu public”.

Potrivit surselor Filmreporter.ro, Comisia de rating a Centrului Naţional al Cinematografiei (CNC), condusă de criticul de film Cristina Corciovescu, a luat această decizie marţi, 28 ianuarie, cu câteva zile înainte ca filmul să intre oficial în cinematografe.

Dacă decizia se va aplica, România ar fi prima ţară europeană în care filmul lui Lars von Trier este interzis în săli. În Franţa, în schimb, Nymphomaniac le este interzis doar celor sub 16 ani.

Conform criteriilor de clasificare publicate pe site-ul CNC, în categoria I.M. -18 XXX se încadrează filmele care conţin „scene care prezintă detaliat şi explicit actul sexual”, „scene care prezintă modalităţi de satisfacere a dorinţelor sexuale şi de divertisment sexual”, „scene cu conţinut excesiv de cruzime sau sadism”, „filme pornografice”. Prima parte a filmului a obţinut ratingul I.M. -18 (fără XXX), care a permis difuzarea lui în săli, interzicându-se doar accesul celor sub 18 ani.

Distribuitorul Independenţa Film poate depune o contestaţie în acest sens, după ce este înştiinţat oficial de decizia Comisiei. Aceasta va elibera certificatul de clasificare pe 30 ianuarie. Deocamdată, notificarea a fost făcută doar telefonic. Premiera lui Nymphomaniac Vol. II a fost programată pe 7 februarie.

De obicei, primesc acest rating – putând fi distribuite doar pe DVD -, filme precum Captivity, de Roland Joffe, un horror extrem, Hardcore Vault sau Desperate House Whores, ambele serii porno.

Iată ratingurile oferite de alte ţări europene:

Estonia – R14 pentru Vol. I şi R16 pentru Vol. II

Germania – R16 pentru ambele părţi

Danemarca – R15 pentru ambele părţi

Olanda – R16 pentru ambele părţi

Franţa – R12 pentru Vol. I şi R16 pentru Vol. II

Cehia – R18 pentru ambele părţi

Elveţia – R16 pentru ambele părţi

Din Comisia de rating a CNC fac parte Cristina Corciovescu – singurul critic de film -, Tudorel Butoi (psiholog criminalist), Sorin-Gabriel Bian, Alexandru Chifu (finanţist), Cristina Dochianu (fostă prezentoare de ştiri sportive la Antena 1, a pozat în Playboy), Iulia Ioaniţoaia (producător TV), Narcisa Tcaciuc (fostă prezentatoare a emisiunilor de divertisment TV „Haz de necaz cu… Narcisa”, „Satira vedetelor” sau „Fan total estival”), Marin Vladimir (distribuitor, fost director RomâniaFilm) şi Mihnea Lazăr.

Anterior, până la 1 iulie 2013, membru în comisie a fost şi şeful firmei de pază de la CNC, Ovidiu Garcea. În urma scandalului provocat de anchetele Filmreporter.ro, care vizau practicile instituţiei sub conducerea fostului director, Eugen Şerbănescu, acesta a fost înlocuit de Sorin-Gabriel Bian.

Vom reveni cu informaţii în urma discuţiilor de astăzi de la CNC.

Cronici ale primei părţi:

„Nymphomaniac: Volume 1”

„Nymphomaniac Vol. 1” – Vulvă şi vină